Wukubłanske wiki su dobra přiležnosć so wo powołanskich móžnosćach informować. Přichodnu sobotu wotměja so wiki Insidertreff w Lubiju, hdźež změje něhdźe 150 wustajerjow najwšelakoriše poskitki přihotowane.
Lubij (SN/BŠe). Koronapandemija je tež na wukubłanskich wikach swoje slědy zawostajiła. Wšelake praktikumy k powołanskej orientaciji njemóžachu přewjesć a tež zwučene wukubłanske wiki su organizatorojo wotprajili. Přiwšěm pak je zwisk mjez zawodami a předewzaćemi k šulerjam a šulerkam bytostny. Po dwěmaj lětomaj přestawki wotměja so nětko zaso wiki Insidertreff w Lubiju. Zarjadowanje je zhromadny projekt Zhorjelskeho wokrjesa, Drježdźanskeje industrijneje a wikowanskeje komory, Drježdźanskeje rjemjeslniskeje komory, Budyskeje agentury za dźěło kaž tež Zhorjelskeho joboweho centera.
bam_Latn szl_Latn